***Comunicat de presă***

***11 septembrie 2025***

**Rolul jurnalismului muzical în societatea prezentului, în dezbatere la ICR**

Institutul Cultural Român, prin Centrul Național al Cărții și în parteneriat cu ARTEXIM, organizează luni, 15 septembrie, de la ora 12:00, dezbaterea „Jurnalismul și muzica. Festivalul Internațional George Enescu”. Evenimentul face parte din programul „Calendarul internațional al artelor 2025” și va avea loc la Sala Mare a ICR.

Manifestarea, programată în timp ce Festivalul Internațional George Enescu, cel mai important eveniment muzical din România, este în plină desfășurare, va aduce în fața publicului personalități precum **Marius Constantinescu,** jurnalist și scriitor, și **Cristina Comandașu,** critic muzical și realizator de radio. Lor li se vor alătura personalități ale jurnalismului internațional acreditate la Festivalul Internațional George Enescu: **Peter Quantrill** (Bachtrack.com și OperaWire.com, Marea Britanie), **David Zsoldos,** CEO și fondator Papageno.hu, Președintele Consiliului Muzical Maghiar (Ungaria), **Vincent Guillemin** (Resmusica.com, Franța), **Gilles Charlassier** (Classicagenda.fr., Franța) și **Laurent Bury** (Concertclassic.com, Franța).

Care este starea actuală a jurnalismului muzical în România și în lume? Care sunt punctele lui forte? Dar punctele slabe? Care (mai) sunt cititorii lui și cum (mai) poate atrage el un public mai numeros? Ce rol (mai) joacă el în drumul spre succes al marilor festivaluri, printre care și Festivalul Internațional George Enescu? Iată câteva dintre întrebările care vor fi avute în vedere în cadrul dezbaterii moderate de Gilda Lazăr, director de comunicare al festivalului.

„Rolul jurnaliștilor în relația dintre evenimentul cultural și public - pentru accesul publicului la actul de cultură - este esențial, dar nu singular. Iată, jurnaliștii culturali construiesc punți între parteneri internaționali, între profesioniști de pe diverse meleaguri și finalmente între țări. ICR a lansat seria „Calendarul internațional al artelor” în 2024 prin prezentarea marilor proiecte muzicale - veritabile platforme de interrelaționare culturală -, în a căror promovare internațională instituția noastră are o implicare majoră, dincolo de programele prin care susțin interpreții români consacrați și îi sprijină în formare și afirmare pe cei aflați la debut. Le mulțumesc colaboratorilor și invitaților noștri din cadrul acestui program în cadrul căruia vom continua să pledăm constant pentru importanța jurnalismului cultural.”, a declarat Liviu Sebastian Jicman, președintele ICR.

După ce a organizat, în cadrul programului „Calendarul Internațional al Artelor 2025”, dezbaterea „Pledoarie pentru jurnalismul cultural” și o masă rotundă dedicată relației dintre literatură și jurnalism astăzi, Institutul Cultural Român dorește să aducă în prim-plan rolul jurnalismului muzical în analizarea, dar și în promovarea și popularizarea diferitelor fenomene muzicale ale prezentului, precum și în proiecte de succes precum Festivalul Internațional George Enescu.

Pentru că prezentul este o perioadă prin excelență a provocărilor vizibile în toate sferele societății, în toate sferele și, implicit, în toate aspectele comunicării, pentru că și în România, ca și în lumea întreagă, mass-media joacă un rol crucial în societate, iar jurnalismul constituie o componentă fundamentală pentru educație și cultură într-o societate democratică, ICR, care sprijină participarea muzicienilor români la diferite proiecte naționale și internaționale, își reafirmă sprijinul pentru jurnalismul cultural și subliniază importanța lui într-o cultură aflată sub semnul pluralității. Dezbaterea organizată în colaborare cu ARTEXIM atrage atenția asupra importanței jurnalismului cultural în general și reliefează funcția jurnalismului muzical astăzi.

**Contact presă:**

Serviciul Promovare și Comunicare

biroul.presa@icr.ro;

031 71 00 622